**Scenariu absurd**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi mi-am tocit genunchii pe caldarâmul vieții,

Cu pletele-mi de gheață l-am mângâiat nervos

Și mi-am izbit durerea senilă de pereții

Aceluiași scenariu absurd, răutăcios.

Mi-am aplecat grav fruntea, sperând să mă audă,

Din zările cernite, un Dumnezeu prezent,

Dar m-a izbit tăcerea-I hipnotică și crudă

Și-am înțeles: destinu-mi Îi e indiferent.

Nu am acces la zâmbet, căci i-am uitat parola,

Mormane de tristețe mă strâng ca un lasou,

Și chiar de sunt străină de foamea din Angola,

Flămând e al meu suflet în propriul său cavou.

Trăiesc pentru iubire, dar mă înec în ură

Din cupa de catranuri ce mă absoarbe-obscur,

Sub vălurile nopții, m-arunc în aventură,

Pătrunsă de-ntuneric, n-am chef nici să înjur.

M-am învățat cu răul, tovarăș chiar îmi este,

Din clipele-i vasale, corolă și-a făcut.

Sub draperia sorții, renunț și la proteste,

De frica unui sigur și-amarnic upercut.

Concluzia-i frivolă: ce mâzgă mă apasă!

Pe umerii-mi de vată se-nghesuie poveri.

De mâine-mi curăț trupul de veșteda carcasă

A unei neputințe ce duce nicăieri!